
DISPUTATIO  MEDICA 

QUAEDAM 


DE 


OPHTHALMIA 


COMPLECTENS. 


PRAEFANDA. 

Oculus,  propter  fabricam  subtilem  et 
multiplicem,  qua  donatur,  sedemque,  et 
officium  grave,  quo  perfungitur,  quam  plu^ 
rimis  casibus  patet,  quibus  alia  sentiendi 
instrumenta  carent.  Inflammatio,  omnium 
malorum,  quibus  objici  potest,  longe  cre¬ 
berrimum  et  gravissimum  est  j  quippe  quae 

( 


2  DE  OPHTHALMIA. 

aliorum  ejus  morborum  fons  et  origo  esse 
solet.  De  Ophthalmia  igitur,  summos  medi¬ 
cinae  honores  petiturus,  quaedam  disserere 
volui  5  quo  legi  scribere  imperanti  obse¬ 
quar,  parum  novi  proferendi  cupidus. 

CuLLENUS  praeclarus  hanc  inflammatio¬ 
nem  ad  Classem  Tyrexlae^  OrdinemcpxQ 
Fhlegmasiae  retulit,  et  ita  definivit :  “  Ru- 
bor  et  dolor  oculi ;  lucis  intolerantia ;  ple- 
rumque  cum  lachrymatione.’’ 

Huic  generi  Cullenus  duas  subjecit  spe- 
cies^:  nimirum,  Ophthalmiam  Membranarum^ 
et  Tarsi.  De  illa  praesertim  disputare  in 
animo  est ;  quibusdam  sane  de  hac  quo¬ 
que  propositis. 


DE  OPHTHALMIA. 


s 


DE  INDICIIS. 

Haec  inflammatio  incipit  ex  intentione 
vasorum  oculi,  sensuque  molestiae,  si  quan¬ 
do  oculi  huc  illuc  moventur.  Paulo  pos¬ 
tea  signa  acriora  accedunt ;  oculus  insigni¬ 
ter  prurit,  dolet,  et  ardet ;  et  irritamentum 
alienum  aegro  ipsi  eum  exasperare  videtur. 
Membrana  adnaia  vasis  ruberrimis  super¬ 
fluit  \  oculusque  aliquantum  intumescit  ; 
neque  non  palpebrae  ejusdem  mali  sunt  ex¬ 
pertes.  Interdum  oculi  vehementer  illa- 
chrymant,  multumque  pituitae  eflundunt ; 
modo  autem  exarescunt,  nec  facile  moven- 
tur.  Luminis  minime  patientes  solem  re¬ 
fugiunt,  palpebris  fere  invicem  commissis. 

Signa  dein  ingravescunt,  et  quam  pluri¬ 
mae  arteriae  et  venae,  homine  integro,  se¬ 
rum  accipere  solitae,  nunc  demum,  sangui- 

ne  ipso  introeunte,  rubescunt.  Membrana 
adnata  ubique  saturrimam  sibi  ruborem 
praefert.  Iris  praeter  consuetudinem  ir¬ 
ritabilis  luce  illata  quam  maxime  coarc- 
tatur  ;  haec  vel  obscura  quaesitissimum 
dolorem  molitur.  Oculi  nunc  nitoris  va¬ 
cui  hebescunt ;  et  Iiomo  pene  obcoecatur. 
Aliquando  imagines  vanae  mentem  ludunt: 
muscae  scilicet,  aliave  inania  oculos  cir¬ 
cumvolare  aegro  videntur.  Frons  et  tem¬ 
pora  acute  dolent,  aut  quadam  gravitate 
opprimuntur.  Interdum  homo  febricitat, 
et  arteriae  concitantur ;  sique  corpus  con¬ 
tingat  aegro  validum  et  plenum,  et  exar¬ 
deat  inflammatio,  delirium  torquet,  cibique 
parum  appetuntur,  acceptive  evomuntur. 
Haec  indicia  duos  aut  tres  dies  perstare 
et  crescere  consuerunt.  Quibus  exactis, 
fere  leniri  aut  conquiescere  incipiunt.  Do¬ 
lor  mitescit,  et  in  ponderis  sensum  conver¬ 
titur  ;  et  pars  secunda  cursus  ophthalmiaa 
coepit. 

5 


Hae  autem  notae  secundam  eam  partem 
denunciant :  oculi  detumere  solent ;  cer- 
teve  minus  intumescunt.  Vasa,  quae  prius 
laete  rubuerant,  nunc  demum  livent ;  si 
vero  hucusque  medicus  rite  et  tempestive 
cpraverit,  salus  ante  diem  septimum  renas¬ 
citur  ;  et  mala  omnia  feliciter  resolvuntur. 

Quod  si  inflammatio  exinde  ad  membra¬ 
nam  palpebrae  interiorem  spargitur,  et  dein 
tarsum  occupat,  subest  altera  species^  quam 
CuLLENus  ophthalmiam  tarsi  appellavit. 
Haec  vero  ita  cognoscitur  :  palpebrae  tu¬ 
ment,  rubescunt,  dolent,  et  quasi  obrigentj 
nec  citra  gravem  molestiam  aut  cruciatum 
moveri  possunt.  Glandes  Meibomianae  hu¬ 
morem  corruptum  viscidumque  secernunt  ; 
qui  effusus  facit  ut  inter  dormiendum  pal¬ 
pebrae  concrescant,  nec  nisi  vehementi 
nisu  invicem  disjungantur.  Demum  exul¬ 
cerantur  margines  palpebrarum  :  decidunt 
cilia  :  effluit  humor  puri  consimilis  ;  hebet^^- 
tur  facultas  videndi,  aut  caligant  oculi. 

Oculi  tam  intimo  nexu  inter  se  socian¬ 
tur,  ut  altero  laeso  alter  vix  officiis  rite 
perfungi  possit :  quo  fit,  ut  qnanquam  uni¬ 
cus  initio  inflammetur,  alter  vix  non  quam 
celerrime  inflammationis  particeps  fiat.  In¬ 
flammato  igitur  oculo,  videndum,  ne  qua 
irritamenta  alteri  jam  sano  admoveantur. 

Notae,  quas  proposui,  ad  inflammatio¬ 
nem  sive  membranarum^  sive  tarsi  acutam 
attinent.  Non  vero  subinde  desunt  aliae 
quaesitiores,  quales  incitatissimam  praedi¬ 
cant.  Homo  scilicet  interdum  sensu  ar¬ 
doris  vehementissimi  ad  oculum  relati  vex¬ 
atur  ;  qui  ne  lucem  quidem  exilissimam 
sustinet ;  nec  solum  hanc  afferri,  sed  ocu¬ 
lum  vel  leviter  moveri,  piget.  Nunc  la- 
chrymae  et  pituita  fere  superfluunt  ;  ar¬ 
teriae  motu  incitatissimo  exagitantur  *,  fe¬ 
bris  ingravescit.  Caput  aut  tempora  do¬ 
lore  summo  contorquentur ;  nbnnunquam 
infelix  delirat,  per  noctem  vigilat,  quies¬ 
cendi  impotens,  iwque  irritabilior  quam 

levissimo  incitamento  cedit.  Membrana 
adnaia  vasis  contortis  eo  subinde  intumes¬ 
cit,  ut  inde  fiat  tuberculum  vivum,  pene 
obcoecaturum.  Interdum  pars  posterior 
oculi  inflammatur ;  unde  metuendum  erit, 
ne,  torpentibus  nervo  optico  et  retina^  gut¬ 
ta  serena  visum  omnino  deleat. 

Quod  ad  fines  morbi  propositi  aliis  aliter 
desinit ;  modo  celeriter  solvitur,  modo 
quam  diutissime  trahit.  Saepius  ad  sup¬ 
purationem  quam  ad  gangraenam  fertur ; 
plerisque  vero  in  oculi  integritatem  abit. 
Nec  autem  celari  oportet,  hanc  inflamma¬ 
tionem  caeterorum  oculi  vitiorum  genetri¬ 
cem  esse  posse. 

Illud  maxime  timendum,  ne,  nisi  medi¬ 
cus  auxiliis  praestantissimis  et  valentissimis 
utatur,  lens  chrystalUna^  aut  humor  aqueus, 
aut  cornea,^  opacetur  ;  quae  mala  vix  non 
lumen  aegro  reliquam  vitae  partem  adi¬ 
ment.  Si  quis  struma  imbutus  hoc  morbo 

implicatur,  ars  medica  parum  valet ;  etiam¬ 
si  enim  signa  leniantur,  inflammatio  per¬ 
tinax  et  lenta  inhaeret,  non  fuganda. 


DE  SIGNORUM  QUORUNDAM 
RATIONE. 

De  praecipuis  et  gravioribus  signorum 
disserere  in  animo  est. 

» 

Ruhor  ocw/?.— Oculus  laete  ‘erubet,  quia 
vasa  exigua  non  nisi  laticem  tenuem  acci¬ 
pere  solita  nunc  amplificantur,  eo  ut  par¬ 
ticulae  rubrae  sanguinis  ea  subeant ;  veri¬ 
simile  est  porro  arterias  aliquas  nasci,  quae 
prius  defuerint. 

Tumor  ejusdem. — Duplici  de  causa  in¬ 
tumescit  oculus  j  nimirum,  arteriae  ejus 
et  venae  praeter  consuetudinem  implen¬ 
tur  j  quinetiam  vasa  exhalando  dicata  lym- 

pham  effundunt,  non  prius  tollendam  quam 
abierit  inflammatio. 

f 

Dolor, — Nulla  pars  inflammata  non  do¬ 
let  ;  quae  equidem  nota  inflammationis 

t 

propria  est ;  neque  haec  doloris  expers  ad¬ 
esse  potest.  Vasa  autem  intenta,  ideo- 
que  nervi,  quippe  qui  cum  iis  nexu  inti¬ 
mo  sociantur,  hunc  plane  facessunt.  Irri¬ 
tamentum  alienum  oculo  inhaerere  aegro 
videtur,  eo  quod  arteriae  natura  decolores 
nunc  particularum  rubrarum  capaces  fiunt. 
Neque  aliunde  proficiscitur  pulsus  iste, 
quem  aeger  ad  partem  affectam  refert. 

Oculi  illach7'y mantes,  —  Oculi  illachry- 
mant,  quod  glans  lachrymis  secemcndis 
dicata  vim  sanguinis  perinsignem  capit  ; 
imo  vero,  fortasse  ipsius  inflammationis  fit 
particeps. 

Oculi  irritabiles^  nec  lucis  patientes, — Res 
est  notissima,  cor  et  genus  nervosum  se  in- 

vicem  aeterno  quasi  circulo  incitare  j  il¬ 
lud  nempe  non  rite  salire,  nisi  hoc  vires 
suggerat ;  neque  cerebrum  et  nervos  offi¬ 
cia  exequi,  nisi  cor  ad  ea  copiam  sanguinis 
idoneam  impellat  j  cujus  legis  gravissimae 
exemplis  sint  Apopleocia  et  Syncope.  Oculo 
igitur  inflammato,  retina  plus  aequo  sentit, 
et  fibrae  iridis  motrices  ultra  debitum  con¬ 
trahuntur,  quia  arteriae  admodum  conci¬ 
tatae  molem  sanguinis  nimiam  huc  affe¬ 
runt. 


Muscae  ocidos  circumvolantes. — Si  cui  ma¬ 
lo  proposito  implicito  muscae  oculos  cir¬ 
cumvolare  videantur,  scire  licet  inflamma¬ 
tionem  acerrimam  torquere.  Causa  enim 
hujus  signi  continens  est  retinae  quaedam 
partes  torpentes.  Judicandum  igitur,  non 
solum  inflammari  penetralia  oculi  intima, 
verum  etiam  vasa  ejus  in  tantum  tumefieri, 
ut  quaedam  partes  nervi  optici  et  retinae  op¬ 
primantur,  ideoque  torpeant. 

DE  CAUSIS. 

Causae  morborum  duplicis  esse  generis 
apud  auctores  feruntur  ;  uti  de  proxima^ 
sive  continente,  sileatur  :  scilicet,  quae  cor¬ 
pus  iis  subeundis  aptant ;  et  quae  ipsos  fa¬ 
ciunt,  vel  excitant.  Quam  distributionem 
causae  Ophthalmiae  sequuntur.  Proximum 
est  ut  utrasque,  quam  clarissime  potero, 
explicem. 

De  proclivitate. — Etsi  nulla  pars  aetatis, 
et  neuter  sexuum  hujus  inflammationis  sit 
immunis,  prae  aliis  tamen  ei  patent  ii,  quos 
natura  fabrica  corporis  molliori  et  delicata 
instruxerit ;  eoque  magis  hi  in  eam  incidere 
solent,  si  struma  imbuantur.  Nosse  porro 
juvat,  hac  peste  infectis  Ophthalmiam  tarsi 
saepenumero  contingere.  Juventa  robore¬ 
que  florentes  et  sanguine  pleni  Ophthalmia 

TnemhvctncLTUifYi  fere  plectuntur,  potius  quam 
imbecilli  et  in  senium  vergentes.  Praecep¬ 
ta  tamen  perpetua  hanc  rem  non  moderan¬ 
tur. 

( 

Sub  omni  tempestatum  genere  inflam¬ 
mantur  oculi ;  at  praesertim  Jove  imbri¬ 
bus,  nubibus  aut  pruinis  malo,  Euroque  aut 
Aquilone  spirante  ;  ideoque  vere  et  abeun- 
te  autumno  potissimum  homines  hoc  ma¬ 
lum  perpetiuntur. 

De  noxis  excitantibus. — Irritamenta  ocu¬ 
li  inflammandi  potentia  in  duo  genera  satis 
recte  dividuntur ;  nimirum,  in  ea,  quae  par¬ 
ti  ipsi  recta ;  eaque,  quae  toti  corpori,  ad¬ 
moventur.  Illuc  pertinet  impetus  alienus ; 
scilicet,  oculus  ictu,  ferramento,  mucrone, 
acu,  ense  aliundeve  violatus :  quae  noxae, 
si  paulo  vehementiores  sint,  efficiunt  ut 
homo  reliquam  per  vitam,  lippiat,  nulla  ar¬ 
te  liberandus.  Eodem  spectant  acria  ocu¬ 
lis  inhaerentia,  et  palpebris  subjecta ;  qua- 

lia  sive  ob  figuram  abnormem  particula¬ 
rum,  sive  ob  facultatem  exedendi  aut  ro¬ 
dendi,  qua  polleant,  nocere  possint.  Hinc 
artifices  quidam,  veluti  lapicidae,  fabri, 
moletrinarii  et  vitrarii,  quippe  qui  ca¬ 
sui  istiusmodi  perquam  objecti  esse  con¬ 
suerunt,  persaepe  lippiunt.  Inter  ea,  quae 
vi  exurendi  et  rodendi  potius  quam  con¬ 
terendi,  laedunt,  sunt  fumi  foliis  Nicotia- 
nae  Tabaci  ustis  oriundi,  Ammonia,  metal¬ 
la  in  sublime  lata,  et  quae  sunt  his  similia. 
Cilia  intus  conversa  huc  quoque  referenda. 
Quinetiam,  ardores  meridiani,  quales  sole 
nimium  propinquo’^  terras  Indicas  torrent, 
aut  frigora  nocturna,  haeve  noxae  vicissim 
illatae,  oculos  non  raro  inflammatione  im¬ 
plicant.  Denique,  lucubrare,  vel  naturas 
exiles  aut  oculis  unicis,  aut  microscopio  aox- 
iliante,  diu  et  acriter  inspicere,  complures 
Ophthalmia  pertinacissima,  serius  ocyus  in 
Amaiirosin  non  medicabilem  desitura  multa¬ 
vit.  Decus  illud  immortale  Angliae,  Mil- 
TO,  vates  pene  divinus,  studio  literamm  in» 

tento  et  vigilia  nocturna,  haec  tandem  ma¬ 
la  sibi,  nondum  senio  confectus,  intulit. 

Interdum  tubercula  palpebrarum  faciei 
interiori  infixa  tam  gravi  incitamento  fiunt, 
ut  oculus  inde  inflammetur  ;  neque  ulla 
remedia  prius  opem  pollicentur  aut  prae¬ 
bent,  quam  ars  medica  ea  sustulerit. 

Quod  attinet  ad  causas  non  oculo  ipsi 
allatas,  nosse  juvat,  quicquid  capitis  arte¬ 
rias  praeter  consuetudinem  concitat,  aut  ve¬ 
nas  sanguinem  reducturas  praegravat,  id  o- 
culum  inflammare  posse.  Alvus  igitur  tarda, 
liquores  meraci,  irritamenta  intestino  hae¬ 
rentia,  sudor  derepente  suppressus,  corpus 
pruinis  objectum,  secernendum  aliquod  non 
secretum,  excernendumve  non  excretum, 
inter  causas  habenda  sunt.  EpistaxiSy  Hae- 
moptysisy  HaemorrJiois^  Gonorrhoea^  &c.  su¬ 
bito  repressa,  pari  ratione  huc  referenda 
sunt. 

Neque  silere  oportet  de  summa  cute  ex 
improviso  deflorescente  :  saepenumero  Ru-- 
heola.  Variola,  et  Erysipelate  vexatis  contin¬ 
git  Ophthalmia ;  maximeque,  si  curatio  mala 
facit  ut  rubor  cutis  subito  evanescat.  Quod 
ad  Rubeolam  attinet,  in  aprico  patet  hujus- 
ce  rei  ratio.  Viriis  enim,  quod  membra¬ 
nam  intimam  narium,  faucium,  et  animae  ca¬ 
nalium  proprie  inflammat,  hujus  morbi  cau¬ 
sa  est  excitans;  nec  difficile  est  intellectu, 
cur  inflammatio  a  naso  ad  oculum  serpat : 
membrana  scilicet  illius  ad  lachrymarum 
fistulas  producitur,  exinde  in  Adnatam  de¬ 
situra.  Ratione  huic  haud  absimili  Vario- 
la  interdum  oculum  inflammat;  Syphi¬ 
lis  demum  non  omittenda  ;  quae,  quo¬ 
niam  viro  acerrimo  serius  ocjus  humores 
omnes  inquinaturo  enascitur,  non  mirum 
videbitur  eam  interdum  oculos  inflamma¬ 
tione  mala  plectere :  proprium  enim  est 
viri  cujus  vis  pestilentis  membranas  mucosas 
praesertim  adoriri  ;  quas  inter  membrana 
oculi  Adnata  jure  recensetur.  Exemplis 

sint  Dysenteria,  Caiarrhus  contage  ortus. 
Hydrophobia,  Syphilis,  Variola,  Scarlatina 
et  Rubeola  :  quae  omnia  mala  istas  in  mem¬ 
branas  praecipue  incumbunt. 

Multi  multa  de  Ophthalmia  pestilente  dis¬ 
putarunt.  Haud  negandum  est,  dictu  non 
raro  perdifficile  esse,  morbi  quidam  conta¬ 
gio  prognati  sint,  necne  ;  non  solum  enim 
ea  natura  subtilis  aciem  sensusque  omnes 
humanos  latet,  sed  aliae  quoque  noxae  mor- 
borum  genetrices  non  minus  in  obscuro 
positae  sunt.  Neque  dubitari  potest,  quin 
medici  interdum  aliquos  morbos  falso  pes- 
tilentes  esse  statuerint,  ei  documento  soli 
confisi,  quod  simul  complures  iis  aegrota¬ 
rent  :  etiamsi  coeli,  victus  aut  cibi  ratio 
omnium  aegrotantium  communis  causa  es- 
set  excitans.  Ophthalmia  Aegyptiaca  conta¬ 
gio  an  aliunde  nascitur,  anceps  haereo.  Il¬ 
lud  certe  aliquid  valere  oportet ;  quod  me¬ 
dici  percelebres  hanc  pestilentem  habue¬ 
rint. 

DE  PROGNOSI. 

Quo  de  exitu  hujus  morbi  futuro  recte 
judicari  possit,  oportebit  ut  causam,  quae 
intulerit,  aetatem,  corporis  indolem,  et  sig¬ 
na,  probe  perspexerimus.  Inquirendum 
porro,  non  solum  notae  lenes  an  graves  tor¬ 
queant,  verum  etiam,  quamdiu  hae  jam  per¬ 
manserint  ;  quae  auxilia  medicinae  frustra 
sint  obnixa,  quaeve  alia  valetudinis  adver¬ 
sae  genera  cum  Ophthalmia  socientur.  Qui¬ 
bus  non  cognitis,  medicus  praesagire  ne¬ 
quibit. 

Si  cui  juveni  et  vegeto  igitur  impetus 
alienus  oculum  inflammaverit,  remedia  prae¬ 
sentia  salutem  cito  reductura  speramus. 

Si  auteih,  inflammationis  signis  exterio¬ 
ribus  perexiguis,  oculus  vehementer  dolet, 

c 

et  lumen  irritabilis  aufugit ;  si  febricula  et 
delirium  saeviunt,  exitus  infelix  instat.  Aut 
enim  oculi  fabrica  corrupta,  et  humoribus 
opacis  futuris,  aut  gutta  serena  superventu¬ 
ra,  delebitur  videndi  facultas. 

Mala  et  exitiop  est  oculi  inflammatio, 
quae  Gonorrhoeae  Virulentae^  aut  Syphilidi 
accedit,  nec  fere  sanari  poterit,  quae  Stru¬ 
ma  imbuto  accidit. 

Denique,  undecunque  oculus  inflamma¬ 
tur,  si  signa  exardent,  metus  non  deest. 
Aut  enim  nebulae,  albugo,  leucoma  aut  ca¬ 
taracta,  aut  amaurosis  aegro  instare  solet. 


DE  MEDENDI  RATIONE. 

Etiamsi  curatio  hujus  morbi  praecepta 
perpetua  non  habeat,  fere  tamen  consilia 
duo  exequenda  totam  medendi  rationem 
amplectuntur  :  haec  vero  sunt, 

I.  Noxas  excitantes,  si  adhuc  haereant, 
quam  primum  tollere. 

II.  Inflammationem  debellare. 

I.  Perpauca  huc  referenda  literis  manda¬ 
re  licet.  Quaedam  e  causis  excitantibus 
obscurae  sunt,  vixque  patescunt ;  aliae  evi¬ 
dentes  tolli  nequeunt.  Quoties  irritamen¬ 
ta  aliena  hunc  morbum  intulerint,  protinus 
summoveri  ea  oportet  :  si  autem  natura 
medicatrix  cursu  lachrjmarum,  quem  ciet, 
non  satis  in  hunc  finem  valeat,  adj  uvenda  erit 
oculo  aqua  tepida  et  lacte  aliquamdiu  loto. 
Haec  servare  permagni  interest ;  nihil  enim 
antea  prodesse  incipiet,  quam  ea  irritantia 
oculo  exierint.  Interdum  penecillo  mollis¬ 
simo  utendum,  quo  acria  palpebris  intus 
subjecta  ejiciantur.  Neque  ferramentis  ali¬ 
quando  non  opus  est,  si  res  aliena  corneae 
quasi  fixa  non  facile  cedit ;  acies  nempe  fer¬ 
rea  subtilissima  admoveri  debebit,  quae  eam 
extrahat. 

Si  cui  morbus  venere  oriundus  OphthaU 
miam  induxerit,  haec  radicitus  subduci  non 
poterit,  dum  praeparata  ex  argento  vivo  pri¬ 
us  virus  Syphilidis  pestilens  fugaverint. 

II.  Proximum  est,  ut  inquiratur,  quibus 
remediis  inflammatio  ipsa  debelletur. 

Summi  refert  ut  lux,  aestus,  fragor,  et 
quicquid  sensus  irritet,  excludantur  et  evi¬ 
tentur.  Quem  in  finem  juvabit,  ut  aeger  in 
conclavi  spatioso,  perobscuro,  fenestris  pa¬ 
tentibus  ad  perflatum  inferendum,  habitet. 
Oculi  veste  levi,  serica  et  viridis  coloris,  um¬ 
brandi  sunt :  cavendum  vero  a  vestitu  mul¬ 
tiplici,  quo  nonnulli  tempora  et  frontem  ve¬ 
lare  consuerunt  ;  quippe  qui  magnopere 
calefacit  et  irritat ;  ideoque  inflammationem 
non  exasperare  non  poterit.  Studia  noc-- 
turna  literarum,  clara  lectio,  et  alia  ejusmo¬ 
di  fugienda.  Potus  meraci  oberunt ;  nec 
minus  perniciosa  futura  sunt  condita  omnia 
vorata,  salsamenta,  carnesque  assae  vel  eli- 

xae.  Cibus  optimus  et  conveuientissimus 
esse  solet,  e  tenui  materia  confectus ;  ni¬ 
mirum,  e  pane,  farre,  oryza,  lacte ;  idem- 
que  parcior.  Potui  aptissimus  est  aut  fons 
sincerus  et  egelidus,  aut  succi  fructuum 
aciduli.  Quinetiam,  oportet,  aeger  nec 
expedito  pede  ambulet,  nec  equitet;  nec  ali¬ 
quid  cordi  arteriisque  ciendis  accommoda¬ 
tum  moliatur,  quantum  fieri  possit. 

Si  menstrua,  haemorrJiois,  cursusve  san¬ 
guinis,  aliusve  humoris,  derepente  suppres¬ 
sa,  oculum  inflammaverint,  revocato  eo 
fluxu,  quicunque  sit,  oculus  salvus  cito  fieri 
solet. 

Quoties  signa  hujus  morbi  leviora  urgent, 
salus  redit,  si,  praeter  ea,  quae  supra  pro¬ 
posui,  alvus  medicamento  mitiori,  uti  phos- 
ph<te  sodaCy  aliove  salium  mediorum,  probe 
solvatur ;  oculusque  tepidis  et  emollientibus 
mulceatur. 

Quod  si,  paucis  diebus  exactis,  haec  in¬ 
flammatio  chronica  esse  coeperit  5  nempe  si, 
dolore  sedato,  oculi  tamen  vasis  resolutis 
rubent,  emollientia  mittere  juvabit,  et  ea 
admovere,  quae  facultate  refrigerandi  et  as¬ 
tringendi  polleant.  Hujusmodi  sunt  acetis 
plumbi  aut  zmci,  sulphas  zinci;  quae  aqua 
liquata  utenda  sunt :  hic  liquor  camphora 
haud  male  imbuitur. 

Si  oculus  acerrime  inflammatur,  venas 
vacuefacere  oportebit.  Si  aeger  juventa  et 
viribus  floreat,  id  fleri  debebit,  vena  brachii 
percussa.  Satius  est  tamen  vasa  oculo  proxi¬ 
ma  fere  deplere,  aut  cucurbitulis  cruentis, 
aut  incisis  vasis  turgidis  tunicae  adnatae^  aut 
hirudinibus  impositis,  aut  denique  secta  ar¬ 
teria  temporali  ejusdem  lateris.  Eo  plus  opi¬ 
tulatur  hoc  genus  auxilii,  si  venae  subito 
exinaniuntur ;  quem  in  flnem,  si  hirudinibus 
utendum  sit,  decem  imponendae,  aut  sex 
grandiores. 

Dein  alvum  expurgare  opus  erit  :  sales 
medii  optime  conveniunt  j  quibus  rite  quo¬ 
que  accedunt  suhmurias  hydrargyri  et  ra¬ 
dix  convolvuli  j alapae*  Alvi  purgatio,  quae¬ 
cunque  pars  capitis  inflammatur,  utilissi¬ 
ma  est ;  quippe  quae  humoribus  deorsum 
impellendis  vasa  capitis  quam  plurimum 
exonerat. 

Proderit  simul  tempora  aut  cutem  pone 
aures  emplastro  meloes  vesicatorii  exulcera¬ 
re  ;  quod  remedium  haud  parum  ad  vasa 
tumentia  oculi  deplenda  operae  conferL 

Quinetiam,  oculus  cataplasmate  emolliri 
debebit ;  hoc  confici  oportet  e  pane  et  lac¬ 
te,  aut  e  seminibus  lini  usitatissimi^  aliisve 
istiusmodi. 

His  absolutis,  ea  ex  zinco  et  plumbo  prae¬ 
parata,  de  quibus  supra  dixi,  nunc  adhiben¬ 
da  sunt.  Guttae  etiam  paucae  tincturae 
opii  in  oculum  subinde  instillandae  sunt. 
Lux  splendidior,  quippe  quae  nocentissima 

fest.  Oculo  panno  serico  viridique  velato, 
fuganda. 

Quod  ad  Ophthalmiam  Tarsi  pertinet,  haec 
iniens  et  acuta  iisdem  remediis,  de  quibus 
jam  disserui,  devincenda.  Quum  vero  ea¬ 
dem  cum  struma  semper  consociatur,  per¬ 
tinax  fere  inhaeret,  et  quanquam  acuta  es¬ 
se  desierit,  vetusta  inveterascit,  aut  inte¬ 
gram  vitam  mansura,  aut  non  nisi  struma 
sublata  tollenda.  Signis  igitur  ejus  acutae 
et  exardentis  jam  finitis,  ex  palpebris  exul¬ 
ceratis,  fortioribus  medicamentis  utendum 
erit ;  qualia  scilicet  vasis  oculi  resolutis  in¬ 
citamento  salutari  essent :  cujusmodi  sunt 
unguentum  nitratis  Jtydrargyr^  unguentum 
ex  oaydo  hydrargyri  rubro  et  adipe  confec¬ 
tum,  alkohol  dilutum  ;  et  quae  sunt  his  si¬ 
milia. 

Quo  minus  palpebrae  noctu  inter  dormi¬ 
endum  cohaereant,  ob  humorem  glutino¬ 
sum  excretum,  adipe,  oleo,  aut  unguento 

simplici^  aut  unguento  oocydi  zinci  impuri^  ves¬ 
peri  iliinendae  sunt,  penicillo  mollissimo  in 
eam  finem  adhibito.  Oculus  persaepe  fon¬ 
te  sincero  egelido  lavandus. 

Quidam  nos  jubent  ulcus  alicubi  arte  ex¬ 
citare,  quoties  inflammatio  et  exulceratio 
tarsi  et  palpebrae  aegre  sanescunt,  homo¬ 
que  struma  inquinatur  :  nimirum,  ad  cervi¬ 
ces  posticas.  Nec  ullus  dubito,  quin  id 
auxilii  genus  interdum  adjuverit. 

Aliquando  ictus  electricos  ab  oculo  elice¬ 
re,  ut  eundem  vigalmnica  incitare,  profuit. 

Denique,  struma  erit  debellanda,  medica¬ 
mentis  roborantibus  concessis,  praesertim 
cortice  cinchonae  officinalis  et  e  ferro  prae¬ 
paratis  ;  frigidario,  vestitu  laneo,  idonea 
coeli  ratione,  cibo  satis  alituro  et  concoctu 
facili ;  omnibus  denique  evitatis,  quae  vires 
labefactare  posse  videantur. 


FINIS. 


<? 


■  ty:  ■  ’T-  ' 


■■s» 


i* 


V 


,  /./.ii.':.i/ U!,ii‘io  a<i  ,  '  ^ 

^‘fv  ■?  f  f  j.’^-r/i.  r; 

*  ■  /  ,vw-^jUi  V  ni:.  h:y,yu)  nvv. . n  n:  -  . .  ^  n;<, , 

.'  ■  ■  ?.  '5v :  ;i-'  uV- •  • 


# 


■  '■  -  '■  ■ ' 


'■4  •^. 


yfuu  .  j  :<u!u::;<K  ..'v‘'  :’::'>y  ill^u:*  fjjjjgv  ; 

.i-'.  .-  .  -  r  - 

C»  ^  l  t  '-T  ,-  ♦  .  __  .  _  /-.  ,  _ _  ■  .  . 

..v'  n  !  ,,.  n  "" 

-:  4hy^k  \  cf  r-^iVf.b 

1  •  ’■  1  .  .■'  -  -.  • 

"•-•*  \'  '  ^‘^  •  ■  '  "  /  f^’-  ■'  - 

-v^'  '  -  _ 

V  r  ■  '  ■“'  '  .  # 

‘i. i'  ri*MM't<'i‘t  .!.'ii«.u.i?i24.''4j^nfe'‘yS?;sVt(/r! 

'  '  '  -  '  *  •^'-  .  '''  '  ‘  '  '- 

..xnfxin..: :4- 


'A 


.•xiruA):!.:: 


-  r-  ■  .^  ‘  ■  ■  -  V  .  *"?>. 

v  ,  -  '^;.j 

j iUI-i:-  li’ » n  .  « .  i «-.  ‘‘'<5:!»  . ^ 

'  -' '  i*;* .  ' 


,1 V  ^ 


"r"»  'V''^ 


•#  I 


^  ‘  n  5s.;  s  .•■X  ■  :.'.• 

‘I fWf f-^04  i  ^  j- 


'ti  «  I  '  iit 


S  2» 


1  ^  ‘t 


.••'■  •  .  ,.  -.k  .  '  .'.r  -tk»''  •  ^ 

'‘Sj  -  '  ■*  .  *  •  " 


/  •’ 


Uf' 

f  -«i 


